Pracovný dokument zamestnancov Komisie - Sprievodný dokument k Oznámenie Komisie - Akčný plán pre logistiku nákladnej dopravy - Zhrnutie hodnotenia vplyvu {KOM(2007) 607 v konečnom znení} {SEK(2007) 1320} /* SEK/2007/1321 v konečnom znení */





[pic] | KOMISIA EURÓPSKYCH SPOLOČENSTIEV | V Bruseli 18.10.2007 SEK(2007) 1321 PRACOVNÝ DOKUMENT ZAMESTNANCOV KOMISIE Sprievodný dokument k OZNÁMENIE KOMISIE Akčný plán pre logistiku nákladnej dopravy ZHRNUTIE HODNOTENIA VPLYVU {KOM(2007) 607 v konečnom znení}{SEK(2007) 1320} PRACOVNÝ DOKUMENT ZAMESTNANCOV KOMISIE Zhrnutie hodnotenia vplyvu akčného plánu pre logistiku nákladnej dopravy Vedúce GR: Generálne riaditeľstvo pre energetiku a dopravu Úvod Súčasne sa prejavujú mnohé faktory, ktoré vytvárajú tlak na náklady logistických služieb spojené s dopravou v Európe a ohrozujú udržateľnosť postupov odvetvia logistiky a nákladnej dopravy. Rastúci podiel logistiky v hospodárstve znamená, že tieto trendy môžu mať rozsiahly vplyv na európsku konkurencieschopnosť. Druhý aspekt obáv spojených s vývojom logistiky je jej environmentálny vplyv, a najmä jej príspevok k emisiám skleníkových plynov. V čase, keď sa environmentálny výkon mnohých odvetví zlepšuje, emisie CO2 spojené s dopravou, z ktorých jedna tretina sa pripisuje nákladnej doprave, sa zvyšujú a mohli by ohroziť ciele EÚ v oblasti emisií skleníkových plynov. Tento trend je zjavne neudržateľný a musí byť pod kontrolou. Obidva trendy, hospodársky i environmentálny, si vyžadujú mobilizáciu nevyužitých možností logistiky s cieľom rozvážnejšie a účinnejšie využívať operácie nákladnej dopravy. Táto potreba je ešte pálčivejšia vzhľadom na očakávaný rast nákladnej dopravy a vývoj cien fosílnych palív. Procedurálne záležitosti a konzultácia zainteresovaných strán Od prijatia oznámenia o logistike nákladnej dopravy v júni 2006 Komisia podnecovala zainteresované strany, aby vyjadrili svoje stanoviská, ako by sa oblasti činnosti určené v oznámení mali preniesť do akčného plánu. Táto snaha zahŕňala aj odborný seminár zorganizovaný v októbri 2006 spolu s fínskym predsedníctvom Rady EÚ, vydanie otvorenej výzvy pre odvetvie a iné zainteresované strany v decembri 2006 s cieľom zistiť a oznámiť prekážky týkajúce sa efektívneho poskytovania logistických služieb, rôzne podujatia na osobitné záujmové témy, ako sú európska intermodálna nakladacia jednotka (EILU) alebo uplatňovanie informačných a komunikačných technológií v logistike, prieskum formou dotazníka, ktorý sa začal v marci 2007, a napokon verejnú konferenciu organizovanú spolu s nemeckým predsedníctvom Rady EÚ začiatkom mája 2007. Tieto konzultácie potvrdili, že subjekty z odvetvia vysoko oceňujú uznanie významu logistiky v politikách. Spoločne vnímajú aj skutočnosť, že efektívnosť, ako aj udržateľnosť odvetvia logistiky nemožno považovať za samozrejmosť. Pokiaľ ide o navrhované opatrenia, stanoviská respondentov boli vo všeobecnosti pozitívne, ale s určitými rozdielmi názorov zainteresovaných subjektov. Odvetvie vo všeobecnosti teda prikladá osobitný význam požiadavkám na dopravnú infraštruktúru, zníženiu nákladov na dosiahnutie administratívnej zhody a potrebe zefektívnenia železníc v prípade nákladnej dopravy. Vo väčšine prípadov podporuje aj opatrenia na uľahčenie prevzatia informačných a komunikačných technológií a opatrenia na podporu odbornej prípravy v oblasti logistiky. Naopak názory odvetvia sa nezhodujú v prípade návrhov na zavedenie schém uznávania kvality a multimodálnych režimov zodpovednosti alebo prehodnotenia limitov pre rozmery vozidiel. Ciele akčného plánu pre logistiku v nákladnej doprave Všeobecným cieľom akčného plánu pre logistiku je mobilizácia nevyužitých možností logistiky s cieľom rozvážnejšie a efektívnejšie využívať prevádzku nákladnej dopravy. Táto potreba je ešte pálčivejšia vzhľadom na očakávaný rast nákladnej dopravy a vývoj cien fosílnych palív. Prostredníctvom navrhovaných opatrení sleduje akčný plán pre logistiku zásadu vzájomnej súčinnosti, t. j. zlepšiť efektívnosť každého spôsobu dopravy a prekonať prekážky spojené s interoperabilitou medzi spôsobmi dopravy, s cieľom pomôcť pri mobilizácii kapacitných rezerv v európskych dopravných systémoch a nasmerovať ich k udržateľnému rastu. Konkrétnejšie, akčný plán pomôže dosiahnuť - lepšie využívanie dopravnej infraštruktúry, aj prostredníctvom riadenia vozidiel a vyťaženosti a presného určenia investícií do infraštruktúry, ktoré by zvýhodnili nákladnú dopravu, - lepšie cezhraničné riadenie tokov nákladu a súvisiace administratívne požiadavky na predkladanie správ, - lepšiu integráciu spôsobov dopravy a zníženie nákladov na transakcie pri intermodálnej doprave, - dôraz na kritériá kvality pri výbere spôsobu dopravy - a vyššie kompetenčné úrovne, mobilitu a atraktívnosť logistických povolaní. Možnosti opatrení Vzhľadom na výzvy, ktorým čelí odvetvie logistiky, sa ako alternatíva k pokračovaniu súčasného stavu (scenár „business as usual“) zvážila možnosť požadovať mix opatrení a súbor nástrojov. Tieto boli zaradené do súboru podmožností, ktoré sa zameriavajú na oblasti e-Freight a inteligentných dopravných systémov (IDS), udržateľnú kvalitu, zjednodušenie, rozmery vozidiel a mestskú dopravu. Mestské prostredia a dopravné koridory s vysokou hustotou sú prioritné oblasti implementácie týchto opatrení. Celkovo bolo vymedzených takmer 30 opatrení, ktoré by mala prijať EÚ s cieľom zabezpečiť udržateľnosť a stálu efektívnosť logistiky v nákladnej doprave v Európe. Očakávaný vplyv Pri hodnotení vplyvu sa vzali do úvahy pravdepodobné ekonomické, sociálne a environmentálne dôsledky návrhov, a najmä ich príspevok k zmierneniu problémov identifikovaných na začiatku. Pokiaľ ide o ekonomický rozmer, pri analýze sa použila koncepcia celkových logistických nákladov, ktorá sa usiluje o meranie nákladov spoločnosti spojených s logistikou, ako je objednávanie dopravných služieb a súvisiacich nákladov spojených s potrebou vytvoriť bezpečnostné a skladové zásoby. Táto mikroekonomická analýza bola doplnená o pokus zhodnotiť reakcie širšieho hospodárstva z hľadiska vplyvu na HDP. Environmentálny vplyv sa hodnotil najmä na základe vplyvu na emisie skleníkových plynov, ktoré v súčasnosti bezpochyby predstavujú najväčšiu výzvu pre dopravu. Emisie znečisťujúcich látok sú však naďalej dôvodom na obavy, najmä v mestách. Analyzovaný sociálny rozmer sa v prvom rade vzťahoval na osoby, ktoré pracujú v logistike a súvisiacich sektoroch hospodárstva. Prvoradá pozornosť sa preto venovala problémom, ako sú odborná príprava a mobilita, hoci sa pri hodnotení vplyvu usilovalo aj o zohľadnenie pravdepodobného vplyvu navrhovaných opatrení na spoločnosť vo všeobecnosti, najmä z hľadiska ich vplyvu na kvalitu života v mestách. Mikroekonomické výhody Položením základov pre popis elektronických služieb pre logistiku, vyššiu predpovedateľnosť a monitorovanie pohybov nákladu a lepšiu vyťaženosť, ako aj efektívnejšie využívanie vozidiel možno očakávať, že opatrenia v rámci podmožnosti „e-Freight/IDS“ znížia náklady spojené s objednávaním dopravných služieb, náklady spojené so zásobami a skladovaním a samotné dopravné náklady. Opatrenia zaradené do skupiny „Udržateľná kvalita a efektívnosť“ by mali pozitívne ovplyvniť nákladové prvky logistiky zlepšením odbornej príprav v oblasti logistiky, umožnením toho, aby špeditéri uplatňovali kvalitatívne kritériá a prostredníctvom pomoci prekládkovým platformám zlepšiť ich výkon a efektívnosť v porovnaní s inými takýmito prevádzkovateľmi. Zjednodušenie logistických reťazcov prinesie výrazné úspory v dôsledku zníženia administratívnej záťaže a zníženia nákladov vzniknutých vzhľadom na právnu neistotu spojenú so zodpovednosťou v multimodálnych dopravných reťazcoch. Vplyv rozmerov vozidiel sa musí podrobne preskúmať pred prijatím záverov týkajúcich sa ich ekonomického vplyvu. Pokiaľ ide o vymedzenie noriem pre intermodálne nakladacie jednotky pre nákladnú dopravu, možno predpokladať, že povedú k tomu, aby boli nakládka, vykládka a prekládka nákladu menej nákladné a zlepšia produktivitu terminálov. Okrem toho znížia dopravné náklady výrazným zlepšením vyťaženosti v prípade kontajnerov ISO a niektorých výmenných jednotiek. Kladenie osobitného dôrazu na zlepšenie dopravnej efektívnosti v mestách a na koridory pre nákladnú dopravu na veľké vzdialenosti by malo znížiť vzdialenosti pri mestských dodávkach tovaru. Očakávaný priamy a nepriamy vplyv možností na zníženie celkových logistických nákladov je zhrnutý v tejto tabuľke. Objednávanie a komunikácia | Zásoby, skladovanie a rizikové náklady | Nakládka, vykládka a prekládka | Doprava | e-Freight / IDS | + | + | + | Udržateľná kvalita | + | + | + | Zjednodušenie | + | + | + | Rozmery vozidiel a nakladacie jednotky | + | + | Mestská doprava | + | Zelené koridory | + | + | + | + | Pri subjektívnom hodnotení prevádzkovateľmi v oblasti logistiky a špeditérmi vyplynula jasná diferenciácia týkajúca sa efektívnosti každej z možností (pozri tabuľku nižšie). Je dôležité zdôrazniť, že uvedené absolútne hodnoty vyjadrujú skôr vnímané ako merané výhody. Okrem toho, pri analýze týchto výsledkov by sa mali vziať do úvahy aj všeobecné predsudky voči politikám, ktoré majú okamžitý účinok, na rozdiel od opatrení, ktoré sa zameriavajú na dlhodobé ciele. Predpokladaný prínos navrhovaných opatrení [1] Odhadované finančné úspory | Odhadované úspory času | e-Freight / IDS | 8% | 10% | Udržateľná kvalita | 10% | 12% | Zjednodušenie | 4% | 5% | Rozmery vozidiel a nakladacie jednotky | 11% | 9% | Mestská doprava | 14% | 14% | Makroekonomické výhody V hodnotení vplyvu bol uvedený optimistický a realistický scenár, ktoré zodpovedajú šírke vplyvu očakávaného na základe akčného plánu. Z dôvodov stručnosti je tu predložený iba realistický scenár. Pri realistickom scenári sa predpokladá, že akčný plán zlepší miery produktivity v sektoroch logistiky aspoň o 3 % pri vnútrozemskej doprave, o 5 % pri pomocných dopravných službách a 3 % pri komunikáciách. Ďalej zníži náklady nákladnej logistiky o 2 % a časy nákladnej dopravy o 3 %, ako aj nárast vyťaženosti o 3 %. Tieto údaje vychádzajú z odborných posúdení očakávaného celkového vplyvu opatrení navrhnutých v akčnom pláne pre logistiku. Pri použití výpočtového modelu ASTRA bolo vypočítané, že tieto zmeny povedú k nárastu priemerných ročných mier rastu HDP v EÚ-27 o + 0,04 % v porovnaní so scenárom „pre prípad, že nič podstatne nezmení“ (business as usual). Napriek pomerene nízkemu číslu by to stále viedlo k dodatočnému rastu v objeme niekoľko miliárd EUR. [pic] Environmentálny vplyv V čase, keď sa environmentálny výkon mnohých odvetví zlepšuje, emisie CO2 spojené s dopravou, z ktorých jedna tretina sa pripisuje nákladnej doprave, sa zvyšujú a mohli by ohroziť ciele EÚ v oblasti emisií skleníkových plynov. Kombinácia navrhovaných opatrení pomôže pri riešení týchto problémov prostredníctvom obmedzenia nepotrebnej dopravnej činnosti, zlepšením integrácie spôsobov dopravy a zatraktívnenia tých spôsobov dopravy, ktoré sú environmentálne priaznivejšie a uľahčením zohľadňovania kvalitatívnych kritérií – vrátane environmentálneho vplyvu – pri spotrebiteľskom výbere. Koncepcia „zelenej dopravy“ a doprava v prioritných mestských oblastiach pomôžu pri uplatňovaní nových, environmentálne priaznivých technológií tam, kde ich vplyv bude najväčší. Konkrétne, akčný plán pre logistiku bude environmentálne prospešný z týchto dôvodov - efektívny výber trasy, najmä v cestnej doprave zníži úroveň emisií CO2 odstránením dopravných zápch a zlepšením vyťaženosti, - elektronické monitorovanie pohybov nákladu zlepšuje predpovedateľnosť dodávok, pomáha zabrániť nepotrebným prepravám tovaru a energeticky náročným „rýchlo prijatým“ riešeniam dodávok v prípade výroby alebo distribúcie citlivých na prerušenie dodávky, - využívanie multimodálnych nakladacích jednotiek zlepší interoperabilitu rôznych spôsobov dopravy a uľahčí presun k mene znečisťujúcim spôsob dopravy, - administratívne a právne zjednodušenie zníži náklady multimodálnej nákladnej dopravy a tým ju zatraktívni, - šírenie dobrých skúseností a zlepšení odbornej prípravy logistikov zabezpečia, aby boli rozhodnutia týkajúce sa nákladnej dopravy plne informované o alternatívach a ich environmentálnom, sociálnom a hospodárskom vplyve. Podstatný vplyv na environmentálny výkon logistiky nákladnej dopravy možno očakávať tam, kde sú dostupné atraktívne modálne alternatívy. To úzko spája úspešnosť akčného plánu pre logistiku s ostatnými politickými iniciatívami oblasti dopravy, najmä podporou železničnej siete zameranej na nákladnú dopravu a námornými diaľnicami. Ich implementácia a posilnenie nákladnej dopravy pri financovaní TES-D vytvorí podmienky, ktoré prevádzkovateľom v oblasti logistiky a dopravy umožnia poskytovať služby, ktoré sú nielen hospodársky efektívne, ale aj environmentálne udržateľné. Okrem toho, ďalší podnet na využívanie environmentálne priaznivých spôsobov dopravy možno očakávať na základe internacionalizácie vonkajších nákladov, na metodike ktorých sa pracuje. Sociálny vplyv Akčný plán pre logistiku sa dotkne tých osôb, ktoré sú zamestnané v odvetví a tých, ktoré ovplyvňuje jeho účinok (hluk, výfukové plyny, emisie, dopravné zápchy). Iniciatíva, navrhovaná v akčnom pláne, na vytvorenie certifikačnej schémy pre logistikov zvýši úroveň vzdelávania a vytvorí nové pracovné možnosti pre jej zamestnancov. Zavedenie nových technológií, najmä v oblasti IT, zvýši v sektore logistiky potrebu odborníkov a pridanú hodnotu ku kompetenciám zamestnancov. Pokiaľ ide o verejnosť vo všeobecnosti, vplyv opatrení akčného plánu na sociálne prostredie bude pravdepodobne pozitívny v dlhodobom horizonte, najmä zásluhou opatrení na presadzovanie dobrej praxe v mestských prostrediach. Mnoho však bude závisieť na technologickom rozvoji dopravných technológií a mali by sa vziať do úvahy iniciatívy, ako sú podpora „zelených koridorov“, s cieľom viac zosúladiť nákladnú dopravu s našou predstavou kvality života. Administratívne náklady S výnimkou jednotného administratívneho okna, ktoré si vyžiada dodatočné investície do vnútroštátnych kapacít v oblasti IT, budú administratívne náklady implementácie akčného plánu pre logistiku obmedzené, tak pre podniky, ako aj verejné orgány. V prípade verejných orgánov sa očakáva, že hlavné nákladové prvky budú spojené s prácou na nových normách, zavádzaním schémy kvalifikačných certifikátov a možným prispôsobeným vnútroštátnych študijných plánov, implementáciou spôsobu porovnávania a merania výkonu a prevádzkou stredísk propagujúcich multimodálnu dopravu. V prípade podnikov sú hlavnými nákladovými prvkami prispôsobenie sa novým normám a dodržiavanie certifikačných a porovnávacích požiadaviek. Závery Existuje jasný dôvod – a veľké očakávanie – na opatrenia EÚ pri podpore logistiky. Tvorcovia politiky by mali uľahčiť zosúladenie požiadavky na efektívnosť logistických služieb (ako kľúčového faktora európskej konkurencieschopnosti) a udržateľnosť postupov odvetvia. Keďže medzi rôznymi zvažovanými možnosťami existujú zreteľné rozdiely z hľadiska očakávaných vplyvov, odporúča sa, aby sa presadzovala kombinácia opatrení vzhľadom na synergie, ktoré môžu navzájom vytvoriť, a vlastností nákladnej logistiky, ktoré ovplyvňuje vývoj v mnohých technologických a regulačných oblastiach. Kombinácia v súčasnosti navrhovaných opatrení by mala mať, priamo alebo nepriamo, pozitívny vplyv na celkové logistické náklady odvetvia, pričom sa znižujú náklady na objednávanie a komunikáciu, náklady spojené s vedením zásob a riadením rizika, náklady spojené s prekládkami a napokon náklady na samotnú dopravy. Niektoré z týchto opatrení sú svojou povahou prípravné. Samotné nebudú mať bezprostredný vplyv na efektívnosť logistických služieb v EÚ, sú však potrebnými krokmi pri zlepšovaní logistického rámca. Malé a stredné podniky majú isté výhody najmä v dôsledku štandardizácie (informačných systémov a technológií vozidiel), ako aj administratívneho zjednodušenia, ktoré im umožní nepomerným spôsobom znížiť ich prevádzkové náklady. Posilnenie kvalitatívneho prvku pri rozhodovaní v nákladnej logistike otvorí nové trhové príležitosti. Možno očakávať, že navrhované opatrenia budú mať priaznivé environmentálne účinky, pretože pomáhajú obmedziť nepotrebnú dopravnú činnosť, zlepšujú integráciu spôsobov dopravy a príťažlivosť tých spôsobov, ktoré sú environmentálne priaznivejšie a uľahčujú zváženie kvalitatívnych kritérií – vrátane environmentálneho vplyvu – pri spotrebiteľskom výbere. Kombinácia opatrení bude mať aj pozitívny sociálny vplyv v tom, že tieto opatrenia posilnia kvalitu vzdelávania a zlepšia príležitosti na mobilitu. Účinná logistika nákladnej dopravy vo všeobecnosti pomôže obyvateľom zabezpečiť kvalitu života, ktorú očakávame ako spotrebitelia, pričom sa zníži jej negatívny vplyv na naše prostredie. Interné preskúmanie Komisia vzhľadom na svoj záväzok vypracovať vysokokvalitné a dôsledné hodnotenia vplyvu vytvorila radu pre hodnotenie vplyvu, ktorej úlohou je podporovať a monitorovať kvality jednotlivých hodnotení vplyvu, ktoré vypracovali jej útvary. Táto rada preskúmala tento dokument a svoje stanovisko k nemu predložila 23. júla 2007. Vzhľadom na tieto pripomienky sa hodnotenie vplyvu podrobilo všeobecnému preskúmaniu a skrátilo sa. Medzi vykonané zmeny patrí spresnenie údajov týkajúcich sa problémov a cieľov akčného plánu, zohľadnenie politického kontextu vo väčšom rozsahu, zdôraznenie očakávaných environmentálnych i sociálnych vplyvov a viac vysvetliviek k makroekonomickému modelovaniu. [1] Metodiku použitú pri prieskume možno nájsť v dokumente „Prípravná štúdia pre hodnotenie vplyvu akčného plánu pre logistiku v nákladnej doprave, požiadavka zainteresovaných strán na politické opatrenia“, apríl 2007.